16.9.2014 07:39 | Utorňajšou porciou ôsmich zápasov sa začne skupinová fáza prestížnej futbalovej súťaže - Ligy majstrov.
Hneď v úvodný hrací deň sa fanúšikovia môžu tešiť na veľký šláger tradičných účastníkov kontinentálneho pohára číslo jeden, v ktorom londýnsky Arsenal nastúpi v D-skupine na pôde Borussie Dortmund.
Tieto dva tímy sa stretávajú v základnej fáze už tretíkrát za ostatné štyri roky. Z predchádzajúcich štyroch meraní síl je na tom mierne lepšie anglický zástupca. Bilancia z pohľadu "kanonierov" je 2 víťazstvá - 1 remíza - 1 prehra pri skóre 5:4. Borussia účinkuje v skupinovej fáze desiatykrát, Londýnčania sa dostali do rovnakej fázy súťaže sedemnástykrát po sebe.
Obe mužstvá sa v minulom ročníku prebojovali do "vyraďovačky" a minimálne rovnaké ambície majú aj v aktuálnej sezóne. V úvode im však nepomôže viacero stabilných členov základnej zostavy.
V žlto-čiernom drese finalistu LM 2012/2013 nenastúpia zranení Jakub Blaszczykowski, Ilkay Gündogan, Marco Reus, Oliver Kirch a Nuri Sahin. Otázny je aj štart dvoch nemeckých reprezentantov Matsa Hummelsa a Marcela Schmelzera, ktorí sa len nedávno zapojili do tréningového procesu po zraneniach.
Za Londýnčanov určite nevybehne na trávnik Signal Iduna Parku dlhodobo zranený Theo Walcott ani pre disciplinárny trest absentujúci Mathieu Debuchy.
"To, že sme proti sebe často nastúpili v nedávnej minulosti, nepokladám za výhodu ani jedného klubu. V utorok to bude jeden nový a veľký boj. Kádre oboch mužstiev prešli určitými zmenami a súboje Anglicko versus Nemecko bývajú vždy atraktívne," vyhlásil podľa express.co.uk francúzsky tréner Arsenalu Arséne Wenger.
Jeden z favoritov na zisk "ušatej trofeje" Real Madrid začne púť za obhajobou domácim súbojom v B-skupine proti FC Bazilej. V utorok to bude presne 115 dní, čo hráči "bieleho baletu" zdolali vo finále Ligy šampiónov futbalistov mestského rivala Atlética Madrid a pokúsia sa ako prví po 25 rokoch obhájiť trofej.
Real neprehral posledných 18 zápasov na Štadióne Santiaga Bernabéua v LM, pričom remizoval len dva razy. V minulom ročníku zvíťazil vo všetkých šiestich stretnutiach hlavnej fázy s impozantným skóre 17:3. V najvyššej španielskej súťaži však nemá v úvode tejto sezóny oslnivú formu, z troch súbojov vyhral len jediný a v tabuľke je až na trinástej pozícii.
"Niekedy veci nefungujú tak, ako by ste si želali. Musíme zareagovať rýchlo, pretože nás v utorok čaká dôležitý zápas," vyhlásil po sobotňajšej domácej ligovej prehre s Atléticom Madrid (1:2) kouč "pusiniek" Carlo Ancelotti a doplnil: "Našťastie mám s týmto mnoho skúseností. Je len začiatok sezóny, preto musíme zostať pokojní. Som si istý, že už čoskoro napravíme zaváhania."
Na prvý zápas v skupine LM po piatich rokoch sa môže tešiť FC Liverpool. "The Reds" privítajú v druhom stretnutí "béčka" na Anfielde jedného z dvoch nováčikov súťaže bulharský Ludogorec Razgrad.
Do duelu nezasiahne kapitán slovenskej reprezentácie **SPORT_PROFIL=714**Martin Škrtel**SPORT_PROFIL**. Stopér Liverpoolu laboruje so zranenou fibulou.
Druhým novicom v aktuálnej edícii najprestížnejšej pohárovej súťaži "starého kontinentu" je švédsky klub Malmö FF, ktorého čaká krst ohňom v podobe utorkového merania síl na pôde talianskeho majstra Juventusu Turín.
Minulosezónny finalista Atlético Madrid začne púť Ligou šampiónov 2014/2015 na ihrisku Olympiakosu Pireus.
A-skupina
Olympiakos Pireus (Gréc.) - Atlético Madrid (Šp.)
Juventus Turín (Tal.) - Malmö FF (Švéd.)
B-skupina
FC Liverpool (Angl.) - Ludogorec Razgrad (Bul.)
Real Madrid (Šp.) - FC Bazilej (Švaj.)
C-skupina
AS Monaco (Fr.) - Bayer Leverkusen (Nem.)
Benfica Lisabon (Portug.) - Zenit Petrohrad (Rus.)
D-skupina
Galatasaray Istanbul (Tur.) - Anderlecht Brusel (Belg.)
Borussia Dortmund (Nem.) - FC Arsenal (Angl.)